b'\n_START_ARTICLE_\nKuusi ajatteluhattua\n_START_SECTION_\nTaustaa\n_START_PARAGRAPH_\nUseiden tutkimusten mukaan olemme huonoja tekem\xc3\xa4\xc3\xa4n yhteisty\xc3\xb6t\xc3\xa4 ryhmiss\xc3\xa4. L\xc3\xa4nsimaista ajattelua hallitsee my\xc3\xb6s usein analyysi, tuomio ja argumentointi, jotka usein vaikeuttavat juuri luovaa ajattelua ideointivaiheessa. Hattutekniikan kehitt\xc3\xa4j\xc3\xa4n l\xc3\xa4\xc3\xa4ketieteen tohtori Edward de Bonon mukaan ongelma ajattelussa on sekavuus, koska yrit\xc3\xa4mme ajatella liikaa kerralla. Tunteet, informaatio, logiikka, toiveet ja luovuus ovat kaikki mieless\xc3\xa4mme samanaikaisesti. Hattutekniikan avulla ryhm\xc3\xa4 keskittyy yhteen asiaan kerrallaan._NEWLINE_Hattutekniikan ideana on katsoa ongelmaa eri n\xc3\xa4k\xc3\xb6kulmista ja samalla ottaa eri rooleja. Kenell\xc3\xa4k\xc3\xa4\xc3\xa4n ei siis ole vain yht\xc3\xa4 tapaa ajatella/hattua, vaan rooli ja ajattelutapa valitaan tilanteen mukaan. Roolissa ollessaan ihminen sanoo mielipiteens\xc3\xa4 helpommin kuin omana itsen\xc3\xa4\xc3\xa4n.\n_START_SECTION_\nK\xc3\xa4ytt\xc3\xb6\n_START_PARAGRAPH_\nHattuja voi k\xc3\xa4ytt\xc3\xa4\xc3\xa4: 1. Koko ryhm\xc3\xa4 k\xc3\xa4ytt\xc3\xa4\xc3\xa4 saman v\xc3\xa4rist\xc3\xa4 hattua yht\xc3\xa4 aikaa (rinnakkainen ajattelu). Soveltuu etenkin kokousk\xc3\xa4ytt\xc3\xb6\xc3\xb6n, valmistellaan etuk\xc3\xa4teen. 2. Yksin, oman ajattelun selkeytt\xc3\xa4miseksi ja p\xc3\xa4\xc3\xa4t\xc3\xb6ksenteon tueksi. 3. Keskustelussa, jolloin ajattelu voidaan suunnata yhteen n\xc3\xa4k\xc3\xb6kulmaan kerrallaan tarpeen mukaan keskustelun edetess\xc3\xa4._NEWLINE_K\xc3\xa4ytet\xc3\xa4\xc3\xa4n eri puolilla maailmaa erityisesti yritysmaailmassa ajattelun ja keskustelujen apuv\xc3\xa4lineen\xc3\xa4. Toisaalta, se ei ole yht\xc3\xa4 yleinen kuin esimerkiksi aivoriihi, tai Suomessa Tuplatiimi.\n_START_SECTION_\nEsimerkki\n_START_PARAGRAPH_\nKokouksessa mietit\xc3\xa4\xc3\xa4n pikkujouluja, joissa kaikilla olisi hauskaa ik\xc3\xa4\xc3\xa4n, sukupuoleen ja seksuaaliseen suuntautumiseen katsomatta. Arvioidaan tehty\xc3\xa4 ehdotusta: Valkoisen hatun kanssa l\xc3\xa4hdet\xc3\xa4\xc3\xa4n miettim\xc3\xa4\xc3\xa4n asiaa puhtaan tiedon kannalta, esimerkiksi montako henkil\xc3\xb6\xc3\xa4 osallistuu pikkujouluihin. Ker\xc3\xa4t\xc3\xa4\xc3\xa4n yhdess\xc3\xa4 p\xc3\xb6yt\xc3\xa4\xc3\xa4n tiedetyt faktat ja mietit\xc3\xa4\xc3\xa4n miten saadaan puuttuva tieto. Punaista hattua k\xc3\xa4ytt\xc3\xa4m\xc3\xa4ll\xc3\xa4 jokainen tuo esiin tuntemuksensa ehdotukseen liittyen, ilman perusteluja. Keltaisen hatun kanssa ryhm\xc3\xa4 yritt\xc3\xa4\xc3\xa4 l\xc3\xb6yt\xc3\xa4\xc3\xa4 kaikkien ideoiden parhaat puolet ja pyrkii yhdistelem\xc3\xa4\xc3\xa4n niit\xc3\xa4 yhdeksi toimivaksi kokonaisuudeksi. Miksi juhla voisi onnistua, mit\xc3\xa4 hyv\xc3\xa4\xc3\xa4 ja hauskaa ehdotuksessa on? Otetaan musta hattu p\xc3\xa4\xc3\xa4h\xc3\xa4n ja mietit\xc3\xa4\xc3\xa4n yhdess\xc3\xa4 miksi juhlat voisivat menn\xc3\xa4 pieleen. Ryhm\xc3\xa4 on kriittinen, haluaa v\xc3\xa4ltt\xc3\xa4\xc3\xa4 virheit\xc3\xa4, olla varovainen ja pysy\xc3\xa4 maan pinnalla ehdotuksissa. Otettaessa k\xc3\xa4ytt\xc3\xb6\xc3\xb6n vihre\xc3\xa4 hattu ryhm\xc3\xa4 keksii jonkin t\xc3\xa4ysin uuden, luovan tavan viett\xc3\xa4\xc3\xa4 pikkujouluja. Vihre\xc3\xa4ll\xc3\xa4 hatulla ideoidaan vapaasti ja pyrit\xc3\xa4\xc3\xa4n korjaamaan mustan hatun l\xc3\xb6yt\xc3\xa4m\xc3\xa4t ep\xc3\xa4onnistumisen riskit. Sininen hattu pit\xc3\xa4\xc3\xa4 homman kasassa, kertoo k\xc3\xa4ytett\xc3\xa4v\xc3\xa4t hatut, huolehtii, ett\xc3\xa4 ryhm\xc3\xa4 pit\xc3\xa4ytyy sovitussa hatussa, pyyt\xc3\xa4\xc3\xa4 summaamaan lopputulemia ja toimii johtajana keskustelussa._NEWLINE_Hattuja k\xc3\xa4ytet\xc3\xa4\xc3\xa4n tarvittava m\xc3\xa4\xc3\xa4r\xc3\xa4 sopivassa j\xc3\xa4rjestyksess\xc3\xa4 niin ett\xc3\xa4 asiasta saadaan mahdollisimman laaja n\xc3\xa4k\xc3\xb6kulma ja p\xc3\xa4\xc3\xa4t\xc3\xb6ksenteko on helpompaa.'